DÔVODOVÁ SPRÁVA

A.	Všeobecná časť 

Návrh zákona, ktorým sa mení a dopĺňa zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov a ktorým sa menia a dopĺňajú niektoré zákony (ďalej len „návrh zákona“), sa predkladá z dôvodu potreby komplexne zosúladiť právnu úpravu výkonu štátnej správy na úsekoch civilnej ochrany obyvateľstva, riadenia štátu v krízových situáciách mimo času vojny a vojnového stavu a hospodárskej mobilizácie s navrhovaným organizačným modelom výkonu pôsobnosti okresného úradu v sídle kraja.

Cieľom návrhu zákona je vytvoriť jednotný a funkčný model výkonu uvedených pôsobností, ktorý zabezpečí zjednotenie organizačných, kompetenčných, personálnych, procesných a rozhodovacích väzieb, odstránenie duplicít a aplikačných nezrovnalostí a súčasne zachovanie miestnej dostupnosti výkonu štátnej správy prostredníctvom pracovísk zriadených v územnom obvode kraja s cieľom zrýchliť schopnosť reakcie. Vyššie spomenuté pracoviská budú poskytovať podporu a súčinnosť prednostom okresných úradov v územnom obvode okresného úradu v sídle kraja. Nové kompetencie okresného úradu v sídle kraja prinesú v systéme zvládania mimoriadnych situácií efektívnejšie nasadenie síl a prostriedkov a flexibilnejší výkon štátnej správy. Navrhované riešenie sleduje aj zachovanie kontinuity výkonu verejnej moci, najmä vo vzťahu k bezpečnostným radám, krízovým štábom, civilnému núdzovému plánovaniu, civilnej ochrane, integrovanému záchrannému systému a hospodárskej mobilizácii.

Súčasná právna úprava vychádza z modelu, v ktorom sa časť pôsobností vykonáva okresným úradom a časť okresným úradom v sídle kraja, pričom tento model už nezodpovedá navrhovanej organizácii výkonu štátnej správy ani požiadavke na sústredený a koordinovaný výkon činností presahujúcich územný obvod jedného okresu. Z uvedeného dôvodu sa navrhuje presun výkonu dotknutých pôsobností na okresný úrad v sídle kraja, a to vrátane príslušných rozhodovacích, koordinačných, evidenčných, prevenčných, plánovacích, kontrolných a metodických činností.

Navrhovaná úprava v zákone č. 42/1994 Z. z. predovšetkým nanovo a komplexne  vymedzuje pôsobnosť okresného úradu v sídle kraja a pôsobnosť vykonávanú prostredníctvom pracoviska. Okresný úrad v sídle kraja má podľa navrhovanej úpravy vykonávať najmä analytické, plánovacie, dokumentačné, kontrolné, koordinačné a rozhodovacie činnosti na úseku civilnej ochrany obyvateľstva, vrátane riadenia a kontroly plnenia úloh civilnej ochrany, riadenia záchranných prác, plánovania a zabezpečovania evakuácie, riadenia informačného systému civilnej ochrany, koordinácie hospodárenia s materiálom civilnej ochrany a vyhodnocovania opatrení vykonávaných na riešenie mimoriadnych udalostí.

Okresný úrad v sídle kraja bude vykonávať časť svojej pôsobnosti prostredníctvom pracovísk zriadených v rámci kraja. Pracoviská majú zabezpečovať miestnu dostupnosť výkonu štátnej správy, najmä pri analytických, plánovacích, dokumentačných, evidenčných, kontrolných a koordinačných činnostiach, pričom rozhodovacia a zodpovednostná úroveň zostáva na okresnom úrade v sídle kraja. Navrhované riešenie tak umožňuje zachovať územnú prítomnosť výkonu štátnej správy bez oslabenia centralizovanej riadiacej a metodickej funkcie.

V oblasti riadenia záchranných prác sa navrhuje, aby okresný úrad v sídle kraja riadil záchranné práce v rozsahu presahujúcom územný obvod obce alebo v prípade, ak rozhodne o prevzatí riadenia záchranných prác. Súčasne sa ustanovuje oprávnenie ukladať úlohy a vydávať príkazy určeným subjektom vo svojom územnom obvode v súvislosti s riadením záchranných prác a s vyhlásením mimoriadnej situácie. Cieľom tejto úpravy je zabezpečiť rýchle, jednoznačné a koordinované rozhodovanie v mimoriadnych situáciách.

Navrhuje sa aj úprava vyhlasovania a odvolávania mimoriadnej situácie okresným úradom v sídle kraja na území kraja alebo na jeho časti. Ak rozsah mimoriadnej udalosti presahuje územný obvod okresného úradu v sídle kraja, upravuje sa postup pri neodkladnom vyžiadavaní vyhlásenia mimoriadnej situácie prostredníctvom Ministerstva vnútra Slovenskej republiky. Súčasne sa upravuje aj postup v prípadoch, ak obec nie je schopná bezodkladne vykonať niektoré úlohy civilnej ochrany alebo ich odmieta vykonať; v takom prípade ich vykoná za obec okresný úrad v sídle kraja. Úprava sleduje zabezpečenie zákonnosti, odstránenie kompetenčnej neistoty a ochranu verejného záujmu v situáciách, keď obec nevykonáva úkony, ktoré jej zákon ukladá. Navrhuje sa aj výslovné oprávnenie okresného úradu v sídle kraja odvolať mimoriadnu situáciu vyhlásenú obcou, ak obec nevykonáva úkony ustanovené zákonom o civilnej ochrane obyvateľstva. Tento model má zabezpečiť kontinuitu rozhodovania, odstrániť kompetenčné neistoty a umožniť, aby bol výkon štátnej správy primeraný rozsahu mimoriadnej udalosti.

V nadväznosti na zmenu pôsobnosti orgánov civilnej ochrany sa upravuje aj režim preukazov civilnej ochrany. Navrhuje sa, aby preukazy vydávalo a odnímalo Ministerstvo vnútra Slovenskej republiky, pričom sa ustanovujú základné náležitosti preukazu, povinnosti jeho držiteľa, vedenie centrálnej evidencie vydaných, odňatých, stratených a zničených preukazov a oznamovacie povinnosti orgánov civilnej ochrany. Úpravou sa sleduje zjednotenie vydávacieho režimu, odstránenie duplicít a zabezpečenie prehľadnej evidencie.

Návrhom zákona sa mení aj zákon č. 387/2002 Z. z. o riadení štátu v krízových situáciách mimo času vojny a vojnového stavu. Navrhované zmeny majú najmä systémový a terminologický charakter, pričom zároveň reflektujú nové organizačné usporiadanie výkonu štátnej správy na úseku krízového riadenia. Navrhovanou úpravou sa zachováva pôsobnosť okresného úradu vo vzťahu k bezpečnostnej rade okresu a k plneniu úloh jej sekretariátu podľa ústavného zákona č. 227/2002 Z. z. Zároveň sa zabezpečuje, aby presun kompetencií na okresný úrad v sídle kraja neviedol k prerušeniu činnosti krízových štábov, bezpečnostných rád a nadväzujúcich procesov krízového riadenia.

Návrhom zákona sa mení aj zákon č. 7/2010 Z. z. o ochrane pred povodňami. Navrhované zmeny nadväzujú na nový model výkonu pôsobnosti okresného úradu v sídle kraja a premietajú ho do vyhlasovania a odvolávania stupňov povodňovej aktivity, vyhlasovania mimoriadnej situácie, vykonávania povodňových prehliadok, schvaľovania povodňových plánov, koordinácie hlásnej povodňovej služby, varovania obyvateľstva a hliadkovej služby, ako aj do plnenia úloh povodňových orgánov a povodňových komisií v období krízovej situácie. Súčasťou zmien je aj úprava sankčného režimu pri správnych deliktoch a priestupkoch na úseku ochrany pred povodňami. Cieľom je zabezpečiť, aby výkon ochrany pred povodňami bol organizačne sústredený, procesne jednotný a v úplnom súlade s novým modelom krízového riadenia a civilnej ochrany obyvateľstva, a to najmä z dôvodu, že povodne sú podľa zákona o civilnej ochrane obyvateľstva kvalifikované ako mimoriadna udalosť a riadenie záchranných prác pri povodniach si vyžaduje harmonizáciu kompetencií medzi orgánmi ochrany pred povodňami a orgánmi krízového riadenia.

Návrhom zákona sa mení aj zákon č. 179/2011 Z. z. o hospodárskej mobilizácii. Navrhované zmeny nadväzujú na nový model výkonu pôsobnosti okresného úradu v sídle kraja a premietajú ho do vedenia evidencií, koordinácie činnosti obcí, uplatňovania požiadaviek obcí a vyššieho územného celku, spracúvania a aktualizácie informácií potrebných na vykonávanie opatrení hospodárskej mobilizácie a do plnenia úloh v období krízovej situácie. Cieľom je zabezpečiť, aby výkon hospodárskej mobilizácie bol organizačne sústredený, procesne jednotný a zároveň bez prerušenia prenosu informácií medzi úrovňou kraja a okresov.

Navrhované zmeny v zákone č. 180/2013 Z. z. o organizácii miestnej štátnej správy vytvárajú právny rámec pre nový model výkonu štátnej správy na dotknutých úsekoch. Zákon sa dopĺňa o osobitnú pôsobnosť okresných úradov v sídle kraja na úsekoch civilnej ochrany obyvateľstva, riadenia štátu v krízových situáciách mimo času vojny a vojnového stavu a hospodárskej mobilizácie.

Návrhom zákona sa menia aj zákon č. 129/2002 Z. z. o integrovanom záchrannom systéme, zákon č. 319/2002 Z. z. o obrane Slovenskej republiky a zákon č. 657/2004 Z. z. o tepelnej energetike. Predmetné novelizácie predstavujú nevyhnutné úpravy s cieľom harmonizovať kompetencie.

Návrh zákona obsahuje prechodné ustanovenia, ktorých účelom je zabezpečiť plynulý a právne istý prechod výkonu pôsobnosti na nový organizačný model. Upravuje sa dokončenie začatých konaní a iných úradných postupov, zachovanie účinkov vykonaných úkonov, pokračovanie v platnosti rozhodnutí, opatrení, príkazov a určení vydaných podľa doterajších predpisov, zachovanie platnosti mimoriadnych situácií vyhlásených pred nadobudnutím účinnosti zákona, ako aj prechod evidencií, údajových dokumentov, spisov, registratúrnych záznamov, elektronických záznamov, prístupových oprávnení, poverení a ďalších oprávnení nevyhnutných na zabezpečenie kontinuity výkonu pôsobnosti.

Návrh zákona nepredpokladá vplyvy na podnikateľské prostredie, životné prostredie, manželstvo, rodičovstvo a rodinu, na informatizáciu spoločnosti a sociálne vplyvy. Vplyvy na služby verejnej správy pre občana a vplyvy na rozpočet verejnej správy sú vyhodnotené v doložke vybraných vplyvov.
Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, najmä s ústavným zákonom č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, s inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

